ลุงชวนหลาน ซุกยาบ้าในรูทวาร ขับแท็กซี่ส่งลูกค้า อ้างโควิดหากินลำบาก
สองลุงหลาน ยัดยาบ้าเข้าทวารหนัก ขับแท็กซี่จากนนทบุรีมาส่งลูกค้าที่หนองบัวลำภู โดนซ้อนแผนจับตำรวจหากลางไม่เจอ จนลุงมีอาการปวดท้องส่อพิรุธ เลยให้ไปถ่ายข้างทางพร้อมบันทึกคลิปเป็นหลักฐาน พบยาบ้าอื้อเวลา 16.30 น. วันที่ 11 พ.ค. หลังจากชุดสืบสวน สภ.นากลาง จ.หนองบัวลำภู จับกุมพ่อค้ายาบ้าได้ในพื้นที่ ต.โนนเมือง อ.นากลาง สอบสวนขยายผลทราบว่ารับยาบ้ามาจากพ่อค้าที่ขับรถแท็กซี่มาส่งจึงได้รายงานผู้บังคับบัญชา จากนั้น พล.ต.ต.สมประสงค์ พิมพิลา ผบก.ตร.หนองบัวลำภู ได้สั่งการ พ.ต.อ.วิหาร แสงมุกดา ผกก.สภ.นากลาง พ.ต.ท.ทวนทอง พุทธเสน รอง ผกก.สส. และ พ.ต.ต.สุวิจักขณ์ จันทร์ไทยธชา สว.สส.พร้อมด้วยชุดสืบสวน วางแผนจับกุมโดยให้สายลับโทรศัพท์ติดต่อนำยาบ้ามาส่งให้ที่ ถนนทางทิศตะวันออกของหมู่บ้านโนนศิลา ต.โนนเมือง จากนั้นได้มีรถแท็กซี่เขียวเหลือง ทะเบียน มข 7859 กรุงเทพมหานคร เข้ามายังจุดนัดพบ เจ้าหน้าที่ที่กระจายกำลังกันซุ่มอยู่ จึงแสดงตัวขอตรวจค้นพบในรถมีชาย 2 คน ทราบต่อมาว่าเป็นลุงกับหลานชื่อ นายสุพจน์ นามไพร อายุ 63 ปี อยู่บ้านเลขที่ 102 หมู่ 7 ต.สำราญ อ.เมืองยโสธร และนายประยง สันวัง อายุ 41 ปี อยู่บ้านเลขที่ 125 ซ.ประชาราษฎร์ 26 ต.สวนใหญ่ อ.เมืองนนทบุรี ตรวจค้นในตัวและในรถไม่พบสิ่งของผิดกฎหมาย ขณะสอบถาม พร้อมสังเกตอาการ พบว่า นายสุพจน์ มีอาการกระวนกระวายบอกว่าปวดท้อง ขอเข้าห้องน้ำ เจ้าหน้าที่ผิดสังเกตจึงพาไปถ่ายที่เพิงในป่าข้างทาง พร้อมถ่ายคลิปบันทึกเอาไว้ด้วย ปรากฏว่านายสุพจน์ ถ่ายออกมาเป็นก้อนถุงยางอนามัย ข้างในเป็นห่อพันด้วยเทปสีดำ จำนวน 5 ห่อ เป็นห่อยาเสพติด จึงคุมตัวทั้งสองคนไปที่โรงพักจากนั้นให้ นายประยง ถ่ายของเสียออกมา ซึ่งก็ใช้เวลานนานหลายชั่วโมงถึงขับถ่ายออกมาได้ พบอีก 5 ห่อ นำมาตรวจสอบพบยาบ้าที่ขับถ่ายมาจากนายสุพจน์ จำนวน 800 เม็ด ยาไอซ์ 27.35 กรัม ส่วนนายประยง พบยาบ้า 1180 เม็ด นายสุพจน์ รับว่าช่วงนี้ขับรถแท็กซี่หากินลำบาก ตนเคยค้ายาบ้ามาก่อน และถูกจับติดคุกมา 7 ปี 8 เดือน 19 วัน ตอนนี้โควิดฯ พ่นพิษหากินไม่ได้ จึงหันกลับมาค้ายาอีก และชวนหลานชายมาช่วยด้วย โดยจะยัดยาบ้าเข้าทวาร ขับรถมาจากนนทบุรี มาส่งโดยไม่เสพ ทั้งนี้เพื่อหลบเลี่ยงการตรวจจับ เจ้าหน้าที่จึงแจ้งข้อหามียาเสพติดไว้ในครอบครองเพื่อจำหน่าย นำส่งพนักงานสอบสวนดำเนินคดีด้าน พ.ต.ต.สุวิจักขณ์ จันทร์ไทยธชา สว.สส. เปิดเผยว่า เป็นข้ออ้างของผู้ต้องหาว่าหากินลำบาก เพราะนายสุพจน์ เคยถูกจับคดียาเสพติดในพื้นที่ และติดคุกที่เรือนจำหนองบัวลำภู ช่วงนี้อาศัยขับรถแทกซี่แล้ววิ่งออกต่างจังหวัดนำยาบ้ามาส่ง คาดว่าระหว่างติดคุกคงได้วิชาความรู้ด้านการซ่อนเร้นยาเสพติด คราวนี้จึงยัดใส่รูทวารและไม่เสพ ซึ่งตอนแรก ได้ให้ขับรถวนหาของกลางที่บอกว่าซ่อนไว้ แต่หาไม่เจอจนนายสุพจน์ปวดท้อง ถึงยอมรับว่ายัดเข้ารูทวาร
สองลุงหลาน ยัดยาบ้าเข้าทวารหนัก ขับแท็กซี่จากนนทบุรีมาส่งลูกค้าที่หนองบัวลำภู โดนซ้อนแผนจับตำรวจหากลางไม่เจอ จนลุงมีอาการปวดท้องส่อพิรุธ เลยให้ไปถ่ายข้างทางพร้อมบันทึกคลิปเป็นหลักฐาน
ซุกยาบ้าในทวารหนัก,ยัดยาบ้าในรูทวาร,ซ่อนยาบ้าในทวารหนัก,ข่าวทั่วไป